  Майя Бывальцева 2018-тӥ ар ӵоже Башкриысь Татышлы ёросысь котькуд удмурт гуртын анай кылэз утёнлы сӥзем кенешонъёс радъялозы. Сыӵе пумкылъян кутӥзы ёросысь удмурт кылъя но литературая дышетӥсьёсын но лыдӟетъюртъёсын ужасьёсын котырес ӝӧк сьӧрын кенешонын 20-тӥ тулыспалэ. Ивортодэтъя «Удмуртия» агентстволы со сярысь вераз Башкириысь Историяя но лулчебертъя удмурт центрысь валтӥсь ӧнерчи Ирина Самигулова. Солэн верамезъя, Выльгуртын радъям пумиськонын вераськизы, кызьы элькунын удмурт кылэз утьыны, возьыны, пиналъёс медаз ӟучоме, удмурт кылзэс мед тодозы шуыса. Решение кутӥм, котькуд гуртын, котькуд удмурт гурт поселениын ортчытомы огъя кенешонъёс нылпиослэн анай-атайёсынызы удмурт кылэз утёнлы сӥзьыса. <…> Малы ке шуоно берло дыре кутско ини ӟучомыны, мукет кылын верасько. Шуом, англи, мукет кылъёс туала пиналъёслы тунсыко, нош удмурт кылзэс палэнтыса но кельтыны быгато. Вот тӥни сыӵеез медаз луы шуыса, ми али вераським Ирина Самигулова, Башкириысь Историяя но лулчеберетъя удмурт центрысь валтӥсь ӧнерчиНырысетӥ пумиськон южтолэзе ини Калмияр гуртын ортчоз. Ирина Самигуловалэн кылъёсызъя, кенешонын гурт поселенилэн тӧроез, удмурт кылъя дышетӥсь, лыдӟиськонниын ужась, анай-атайёслэн комитетсылэн ыстэм муртъёссы удмуртлыкез возён пумысен вераськозы. «Гуртын улӥсь огшоры калык но со собрание потыса вераны мед быгатоз аслэсьтыз малпанзэ удмурт кылэз утён пумысен, удмурт сямен вераськон пумысен, удмурт кылын нылпизэ дораз, семьяяз дышетон пумысен», — ватсаз Историяя но лулчеберетъя удмурт центрысь валтӥсь ӧнерчи. Солэн верамезъя, Башкириысь Татышлы ёросын 15 пала удмурт гуртъёсын ог 5 сюрс 500 адями улэ. Тегъёс: Мерлык Башкирия удмуртъёс удмурткыл  